หวั่นภาษีใหม่ฉุดยอดขายLTF
มอร์นิ่งสตาร์หวั่นโครงสร้างภาษีใหม่ กระทบ LTF เหตุนักลงทุนมองสิทธิภาษีมากกว่าการลงทุน
18 เม.ย. 2559

มอร์นิ่งสตาร์หวั่นโครงสร้างภาษีใหม่ กระทบ LTF เหตุนักลงทุนมองสิทธิภาษีมากกว่าการลงทุน
นายกิตติคุณ ธนรัตนพัฒนกิจ นักวิเคราะห์กองทุน บริษัท มอร์นิ่งสตาร์ รีเสิร์ช (ประเทศไทย) เปิดเผยว่า หากรัฐบาลอนุมัติโครงสร้างภาษีใหม่ที่ทำให้เสียภาษีน้อยลง อาจกระทบต่อเงินลงทุนในกองทุนรวมหุ้นระยะยาว (LTF) เนื่องจากนักลงทุนจะมองเรื่องของสิทธิประโยชน์ทางภาษีมากกว่าการลงทุนระยะยาว
อย่างไรก็ตาม ก่อนหน้านี้มีข่าวว่ากรมสรรพากรเสนอการปรับโครงสร้างภาษีบุคคลธรรมดา เบื้องต้นมีการเพิ่มหักค่าใช้จ่ายส่วนบุคคลเป็น 1-1.2 แสนบาท
นอกจากนี้ การปรับเงื่อนไขการถือครองหน่วยลงทุนกองทุน LTF จาก 5 ปีปฏิทิน เป็น 7 ปีปฏิทิน คาดว่าจะมีผลกระทบต่อการเติบโตของ LTF ประมาณ 10-15%
"กองทุน LTF ยังคงเติบโตต่อเนื่อง โดยในช่วงไตรมาสแรก ปี 2559 เติบโต 4.85% จากสิ้นปีที่ผ่านมา มูลค่าสินทรัพย์สุทธิเพิ่มขึ้นมาอยู่ที่ 2.90 แสนล้านบาท เป็นการสร้างสถิติใหม่ แต่มียอดขายใกล้เคียงกับไตรมาสแรกของปีก่อน โดยมีเงินไหลออกสุทธิ 7,052 ล้านบาท" นายกิตติคุณ กล่าว
ขณะที่กองทุนรวมเพื่อการเลี้ยงชีพ (RMF) มีเงินไหลออกสุทธิประมาณ 949 ล้านบาท แต่ยังเติบโต 4.36% มูลค่าสินทรัพย์สุทธิอยู่ที่ 1.87 แสนล้านบาท
"หากตัดเรื่องโครงสร้างภาษีใหม่ ออกไป RMF ปีนี้ยังเหนื่อย เนื่องจากปีที่ผ่านมามีเงินเข้ามามากจากการออกกองทุนใหม่ โดยเฉพาะกองเฮลท์แคร์ ดังนั้นหากปีนี้ไม่มีการออกกองใหม่อาจทำให้ไม่โตเหมือนปีก่อน" นายกิตติคุณ กล่าว